钦定古今图书集成/明伦汇编/官常典/第793卷 > 常楙
## 钦定古今图书集成/明伦汇编/官常典/第793卷 > 常楙

按《宋史》本传：“楙字长孺，显谟阁直学士同之曾孙。入太学，淳祐七年，举进士，调常熟尉。公廉自持，不畏强
御，部使者交荐之，调婺州推官，疏决滞讼，以剸繁裁
剧称。临安府尹马光祖又荐于朝，辟差平江府百万
仓检察，不受和籴事例，戢吏卒苛取。发运使赵与𥲅
兼提点刑狱，属楙检覆雪无锡翟氏冤狱，监江淮茶”
盐所、芜湖局，不受商税，嬴光祖益敬之。改知嘉定县。
岁大水，劝分和，籴按籍均敷。发运使王爚、提点刑狱
孙子秀俱特荐于朝。签书临安府判官，不为权势挠。
有为淮东提举常平，辟楙提管，楙知其不可与共事，
笑而却之。未几，政府强楙行，遂拂衣去，朝野高之。主
管城南厢，听讼严明，豪右益惮之。都城火后，瓦砾充
斥，差民船徙运，在籍者百五十家，惟二十有五家应
役，馀率为势要宦官所庇。楙悉追之，不服者杖其人，
械于他所，无不听命。又力拒户部科买，叶梦鼎、陈昉
深期奖焉。添差临安通判，朝命鞫封桩库，吏范成狱
不肯承庙堂风旨，无辜者悉出之。知广德军。郡有水
灾，发社仓粟以活饥民，官吏难之，楙先发而后请专
命之罪。置慈幼局，立先贤祠。故事，郡守秋苗例可得
米千石，迺以代属县偿大农纲欠。拜监察御史，知无
不言。尝论天变及贾似道家争田事，论继皇子竑嗣，
触度宗怒。迁司农卿，寻为两浙转运使。禁戢吏奸，不
以急符督常赋。海盐岁为咸潮害稼，楙请于朝，捐金
发粟，复辍己帑，大加修筑，新塘三千六百二十五丈，
名曰“海晏塘。”是秋，风涛大作，塘不浸者尺许，民得奠
居，岁复告稔，邑人德之。迁户部侍郎，受四方民词，务
通下情。兼中书门下省检正诸房公事兼刑部侍郎。
极论检覆之敝。上进故事，首论雷雪非时之变，帝意
不悦。丐祠，不许，以集英殿修撰知平江。值旱，故事，郡
守合得缗钱十五万，悉以为民食。军饷助蠲苗九万，
税十三万，版帐十六万，又蠲新苗二万八千，大宽公
私之力。飞蝗几及境，疾风飘入太湖。节浮费，修府库。
既代，有送还事例，自给吏卒外，馀金万楮，楙悉不受。
吏惊曰：“人言常侍郎不爱钱。果然。”改浙东安抚使，值
水灾，捐万楮以振之。复请籴于朝，得米万石，蠲新苗
三万八千。又以诸暨被水，尢甚，给二万楮付县折运，
民食不至乏绝，民各祀于家。两浙及会稽、山阴死者
暴露与贫而无以为殓者，迺以十万楮置“普惠库”取
息，造棺以给之。寻以刑部侍郎召，申明期赦叙改法，
与庙堂争可否。辨伪关狱，救八仓亏欠，免死罪，平反
天井巷杀人狱，全活者甚众。兼给事中，封还隆国夫
人。从子黄进观察使。录黄帝怒，似道以御书令委曲
书行，楙迄不奉命，以宝章阁待制提举太平兴国宫。
德祐元年，拜吏部尚书，以老病辞，累诏不许。专官趣
行甚峻。楙入见，首言：“霅川之变，非其本心，置之死，过
矣；不与立后，又过矣。巴陵帝王之胄，生不得正命，死
不得血食，沈冤幽愤，郁结四五十年之久，不为妖为
札于冥冥中者几希。愿陛下勿摇浮议，特发神断，宗
社幸甚。”于是诏国史院讨论典故以闻。明堂礼成，进
端明殿学士、提领户部财用，特与执政恩数。楙以国
步方艰，非臣子贪荣之时，力辞恩数。与庙堂议事不
合，以疾谒告。二年春，拜参知政事，为夏士林缴驳，拜
疏出关。后六年，卒。